Adrian Mititelu Jr. a reacționat după FCU Craiova - Universitatea Craiova 1-2: "Nu se mai poate!"
Universitatea Craiova a câștigat cu 2-1 derby-ul orașului cu FCU Craiova, în ultima etapă a sezonului regulat din Superligă.
Echipa lui Adrian Mititelu a deschis scorul prin Aurelian Chițu, care a profitat de o respingere nefericită în careul advers al Universității.
Trupa lui Petev a revenit în joc în partea secundă. Mai întâi Alexandru Mitriță l-a executat pe Robert Popa cu o "scăriță", iar apoi Ștefan Baiaram a stabilit scorul final, 2-1.
Adrian Mititelu Jr, și el prezent la stadion alături de tatăl său pentru derby-ul dintre FCU Craiova și Universitatea Craiova, a reacționat după înfrângerea echipei sale și a tras un semnal de alarmă.
Fiul lui Adrian Mititelu crede că echipa trebuie să adopte o schimbare de atitudine înainte de primele meciuri din play-off. În plus, Mititelu Jr. a scos în evidență și jocul bun prestat de echipa lui Nicolo Napoli.
Adrian Mititelu Jr: "Nu se mai poate!"
"Trebuie să ne dăm un reset astăzi, începe un nou campionat pentru noi. Am avut vreo trei ocazii să facem 2-0, trebuie să strângem rândurile, sunt momente în care nu-ți iese nimic. Chiar dacă anumiți fotbaliști sunt peste nivelul Ligii 1, nu poți să câștigi.
Trebuie să existe un moment zero de astăzi și să intrăm în play-out cu gândul că suntem la cinci puncte de locul șapte și la patru de locul opt, suntem aproape și de retrogradare dar trebuie să fim optimiști și să abordăm o altă atitudine pentru că nu se mai poate, este deja al nu știu câtelea meci fără victorie, am și pierdut numărătoarea, Craiova trebuie să revină.
Este de imaginat, ținând cont înaintea meciului cu Rapid eram la trei puncte de locul cinci, am fost aproape să învingem și să urcăm pe locul cinci. Ce pot să vă spun, odată cu revenirea lui Nicolo Napoli, oricum echipa a arătat foarte bine astăzi. Am dominat echipa care este pe locul patru în Liga 1, asta arată că putem să ne batem cu orice echipă din campionat.
Suntem în sferturile Cupei României, vom juca acasă cu Voluntari, mai putem salva acest sezon ocupând locul opt sau șapte și ajungând cât mai sus în Cupa României", a spus Adrian Mititelu Jr, la zona mixtă.
FCU Craiova va rămâne pe locul 13 în urma rezultatului din meciul cu Universitatea Craiova, și ar urma să înceapă play-out-ul cu 16 puncte.
Adrian Mititelu va fi cu ochii pe meciul de mâine, dintre Oțelul Galați și Poli Iași, ultimul din sezonul regulat. În cazul în care gălățenii vor câștiga meciul, atunci FCU Craiova va începe play-out-ul la Galați.
Dacă Poli Iași va reuși să scoată un rezultat pozitiv în meciul cu Oțelul, atunci FCU Craiova ar urma să dispute primul meci din play-out la Ploiești, cu Petrolul.
Urmăriți SPORT.RO și pe Google News